《孤雁》
清代·万夔辅

凄绝云边雁，高飞忽断行。一声哀夜月，孤影怯秋霜。

汾水蒹葭冷，衡阳道路长。客中愁见汝，忆弟泪沾裳。

作者简介：字伯安，江南宜兴人。贡生。著有《鲭馀集》。○先生孤介正直，为宵人构陷系狱，久而得白，然孤介之性终不改也。韵语不尚风格，一归真挚，于伦常日用，三致意焉。今嗣星钟太史，以诗鸣，绍家学也。星钟为画山储太史女夫，画山为余详述之。